**DEDDF GWASANAETHAU CYMDEITHASOL A LLESIANT (CYMRU)**

**ASTUDIAETH ACHOS**

**Mrs D**

Fy enw i ydy Elspeth a ffisiotherapydd ydw i yn gweithio gyda GIG Lothian. Dw i’n glinigydd cyhyrsgerbydol cleifion allanol ac mae fy maich gwaith yn golygu trin y   
cefn, y gwddf, y pengliniau a phethau felly. Weithiau dim ond 15-30 munud galla i   
roi i bob claf felly dw i’n ceisio canolbwyntio ar brif broblem y person. Yn ddiweddar roeddwn i’n rhan o brosiect gyda’r tîm Ymateb Cyflym o wasanaeth Gofal Canolig Caeredin. Wrth gysgodi therapyddion Ymateb Cyflym ces gipolwg gwerthfawr ar eu swydd a throdd un ymweliad cartref yn drobwynt i mi gan i mi weld canlyniadau personol gwych.

O adeg cyfeirio Mrs D, roedd yn debygol mai problem gyhyrsgerbydol oedd ganddi ac felly roeddwn i’n teimlo’n gymwys i ddelio â hi. Gwyddwn ei bod hi’n 63 oed. Cafodd niwed i’w hymennydd 10 mlynedd yn ôl ac yn ddiweddar, cwympodd a thorri ei throed dde. Roedd Mrs D mewn poen ac roedd hyn yn effeithio ar ei symudedd. Roedd hi’n byw ar ei phen ei hun mewn cartref lloches ac roedd ganddi becyn cymorth. Dwedodd y meddyg teulu wrtha i nad oedd Mrs D yn ‘ymdopi’. Roedd y meddyg teulu wedi ceisio trefnu iddi fynd i mewn i Ysbyty Brenhinol Geriatrig Victoria y noson flaenorol ond roedd Mrs D yn rhy ifanc yn eu tyb nhw. Ar y ffordd i fynd i’w gweld gwnes restr o’i phroblemau:

* Poen
* Llai o symudedd
* Llai o ystod o symudedd (ROM)
* Galluoedd meddyliol gostyngol
* Darpariaeth gofal annigonol

Cyn cyrraedd, ron i eisoes wedi datrys holl broblemau Mrs D yn fy mhen. Ron i’n teimlo mai’r peth pwysicaf oedd ei chael nôl ar ei thraed yn gwneud ychydig o ymarferion i’w chael i symud ei throed. Cynllun y rhith driniaeth yn fy mhen oedd:

* Ymarferion yn ei chartref
* Ail ddysgu cerdded
* Adolygu’r cymhorthion cerdded
* Adolygu ei meddyginiaeth

Wel, trodd pethau allan i fod yn holl wahanol. Cyrhaeddon i gael Mrs D ynghanol môr o dedis. Roedd hi’n fenyw hyfryd, yn ymwybodol iawn o’i sefyllfa a fe eisteddon ni a siarad. Dwedodd Mrs D wrthon mai’r hyn roedd hi wirioneddol eisiau ei wneud oedd mynd at ei merch yng Ngwlad yr Haf dros y Nadolig, ond doedd hi ddim yn gallu gweld sut byddai hi’n gallu gwneud hynny gan nad oedd yn gallu cerdded.

Yn ddiweddar, torrwyd ei phecyn gofal o bump i dri ymweliad. Dim ond hanner awr oedd gan ei gweithiwr cymorth i’w chodi, ei hymolchi a’i gwisgo, ei cherdded drwyddo i’r lolfa a rhoi brecwast iddi. Mae Mrs D yn dioddef o IBS (clefyd colyddun llidus) ac yn cael damweiniau mynych yn ystod y nos. Roedd ei throed yn boenus ac fe gymeron ni pum munud i gerdded o gwmpas ei chadair. Roedd hi’n gofidio bod gan ei gweithiwr gofal bobl eraill o dan ei gofal a byddai’n hwyr yn mynd atyn nhw o’i herwydd hi. Roedd y rheolwr gofal wedi trafod ei hachos cyn iddi gwympo ac wedi addo i Mrs D na fyddai unrhyw ostyngiad yn y gofal. Fodd bynnag, gostwng wnaeth   
e ac heb gael ei ail-werthuso ers y gwymp.

Roedd hi wrth ei bodd yn ennill teganau meddal mewn raffl yn y clwb cinio. Ond doedd hi ddim yn mynd oherwydd bod ei throed yn rhy boenus i gerdded a “doedd hi ddim yn teimlo fel mynd beth bynnag!”. Gorddos o gyffuriau oedd wedi achosi’r anaf i'w phen. Fe wnaeth ei mab gyflawni hunanladdiad flwyddyn yn ôl. Roedd ei merch oedd yn byw’n lleol yn lladrata arian o bwrs Mrs D. Oedd, roedd ei throed yn boenus ond roedd hynny yn isel iawn ar restr ei phryderon. Roedd blaenoriaethau yn wahanol iawn i’r rhestr roeddwn i wedi’i llunio:

* Yn daer am fynd at ei merch dros Nadolig
* Dim yn awyddus i fod yn gofidio bod gweithwyr gofal yn gorfod rhuthro
* Am fod yn rhan o benderfyniadau ac adolygiad pellach o’i chymorth
* Am fynd i’r clwb cinio i liniaru’r unigrwydd
* Am gael cyfle i drafod problemau’r teulu
* Ddim am fod mewn poen

Doeddwn i ddim yn gallu datrys yr holl faterion hyn ond gallwn weld y gellid gwella rhai o ‘ganlyniadau’ Mrs D. Y rhestr ‘ymyriadau’ neu ‘gamau gweithredu’ ar ôl siarad â Mrs D oedd:

* Dim ond siarad, a gwrando
* Annog Mrs D i ddefnyddio mwy ar y gadair olwyn, yn enwedig i fynd i’r clwb cinio ac adeg y Nadolig
* Adolygu ei phecyn gofal
* Galwad ffôn ymhen wythnos i adolygu cynnydd a’i chyfeirio at ffisiotherapydd yn ôl yr angen

Cerddon ni allan gan adael Mrs D lawer mwy hapus. Roedd hi wedi cael ei thrin gyda pharch, roedden hi wedi gwrando arni hi a chafodd ddweud ei dweud. O ran y canlyniad allweddol roedd hi am ei gyflawni, tawelwyd meddwl Mrs D y gallai ddefnyddio’r gadair olwyn a gyda pheth cymorth byddai’n bosibl iddi deithio i Wlad yr Haf. Bydden ni’n trosglwyddo’r wybodaeth ddiweddaraf i’r rheolwr gofal a gofyn am adolygiad o’i phecyn cymorth. Er y byddai gan y ffisiotherapydd cymunedol ran i’w chwarae o hyd, doedd y canlyniadau roedd Mrs D am eu cyflawni gyntaf ddim yn dibynnu ar hyn. Dysgais pa mor bwysig ydy hi i wrando ar yr hyn mae pobl ei eisiau   
a dwi am ddiolch i Mrs D a’r tîm am wneud hynny.

1. Ewch drwy’r pum elfen i’w hasesu a phendefynu pa gategorïau sy’n berthnasol   
   i Mrs D.
2. Sut mae’ch atebion yn wahanol i dybiaethau gwreiddiol y ffisiotherapydd?
3. Sut byddai gweithio’n systematig drwy’r categorïau hyn yn arwain at ganlyniadau gwell a dulliau mwy ataliol o fynd ati ar gyfer unigolion?

|  |  |
| --- | --- |
| **Elfen i’w hasesu** | **Awgrym o ateb** |
| Amgylchiadau'r person |  |
| Canlyniadau personol |  |
| Rhwystrau rhag cyflawni’r canlyniadau hynny |  |
| Risgiau i’r person os  na chyflawnir y canlyniadau |  |
| Cryfderau a galluoedd  y person |  |